জামায়াতে ইসলামী রমজান মাসেও হরতালের মতো কঠোর কর্মসূচি দেবে বলে জানিয়েছে । গতকাল দুপুরে মগবাজারের কেন্দ্রীয় কার্যালয়ে আয়োজিত এক সংবাদ সম্মেলনে এ কথা বলেন দলটির ভারপ্রাপ্ত সেক্রেটারি জেনারেল এ টি এম আজহারুল ইসলাম। জামায়াত ও শিবির নেতা-কর্মীদের গ্রেপ্তারের প্রতিবাদে এবং নিঃশর্ত মুক্তির দাবিতে তারা এ কর্মসূচি পালন করবে।  আজহার বলেন, এরপরও যদি সরকার গণহারে গ্রেপ্তার, পুলিশি হামলা-নির্যাতন-নিপীড়ন বন্ধ না করে  তাহলে অবরোধ-অসহযোগের মতো আরো কঠোর কর্মসূচি দেওয়া হবে। তিনি বলেন, আজ বিভাগীয় শহরগুলোতে বিক্ষোভ সমাবেশ করবে জামায়াত। সংবাদ সম্মেলনে উপস্থিত ছিলেন সহকারী সেক্রেটারি জেনারেল ডা. শফিকুর রহমান, মহানগর আমির মাওলানা রফিকুল ইসলাম খান, কেন্দ্রীয় প্রচার সম্পাদক অধ্যক্ষ তাসনীম আলম, মহানগর সেক্রেটারি হামিদুর রহমান আযাদ এমপি প্রমুখ।